Mei | 2008 | Om te probeer verstaan
Antwoord as jy kan
Posted on Mei 18, 2008 by Retha Faurie | 7 Kommentaar
Hoekom sal my mediese fonds nie betaal vir eenvoudige toetse (bloedsuiker en bloeddruk, in hierdie geval) by die apteek nie, maar hulle sal my betaal om die toetse by die dokter te doen, waar dit duurder is?
Hoekom, wanneer mense begin "Ek wil nou nie skinder nie/ek wil nou nie beledigend klink nie/ ek wil nou nie negatief wees nie" eindig hulle altyd hulle sinne deur te doen wat hulle glo nie wou doen nie?
Hoekom maak onderklere-vervaardigers 38D bra's in Medium Beheer en mooi vroulike style, maar 40C bra's net in enkele onvroulike Ferm Beheer style? 'n C-bors is kleiner as 'n D-bors. En bra's beheer borste, nie borskaste nie.
Hoekom word soveel goed as 'n moet-hê" geadverteer terwyl die grootste deel van die wêreldbevolking al hoe lank daarsonder klaarkom?
Hoekom reken mense ek is 'oopkop' wanneer ek met hulle saamstem, en dan begin sê hulle ek is "toekop' sodra ek van hulle begin verskil?
Hoekom reageer verskeie mense op my pos oor rugby en niemand op poste oor kinders se veiligheid nie? Is rugby vir Suid-Afrikaners meer belangrik as hulle kinders?
Hoekom verdwyn sokkies en los een van 'n paar? En waarheen verdwyn sokkies?
Hoekom kan mense wat skeptisisme as 'n deug beskou nie skepties wees oor Richard Dawkins se opinies nie? Alle ander mense wat hom lees kan dan?
Hoekom is dit so moeilik om goeie gewoontes aan te leer?
Hoekom is dit so maklik om slegte gewoontes aan te leer?
Hoekom is daar soveel hoekoms sonder antwoorde?
Van paddas en kookwater en praat en doen
Posted on Mei 18, 2008 by Retha Faurie | Lewer kommentaar
Eendag op laerskool het 'n onnie my 'n storie oor 'n padda vertel. Hy het gesê dat as mens 'n padda in kookwater sou gooi, die padda dadelik sal uitspring en oorleef. Maar gooi 'n padda in 'n pot louerige water wat op 'n stoof staan, en die padda sal daarin bly rondswem. Die water sal warmer en warmer word. Die padda sal nie uitspring nie. Op die ou end sal die padda dood kook.
Soms dink ek baie Suid-Afrikaners is soos die padda: Ons aanvaar dinge te maklik, oor hulle stadig verander. Ons spring nie uit nie. Nee, ek sê nie ons moet noodwendig uit SA "spring" nie. Ek sê dat ons soms uit onbillikheid en swak diens kan spring as ons net saamstaan en werk maak daarvan. Hier is so paar voorbeelde:
Universiteite hoor dat hulle meer swart studente in verhouding tot ander rasse moet aanvaar in sekere rigtings. Hulle verlaag toelatingstandaarde vir swart studente en verhoog dit vir wit studente. Om verskillende standaarde vir verskillende rassegroepe te hê is rassisme! (Die stereotipering van "Swart + Agtergeblewene" in regstellende aksie is ook rassisties. Party swart mense het, nes party blankes, meer geleenthede as ander gehad.) Universiteite kan natuurlik saamstaan en nie onder kwotas swig nie, maar druk op die regering uitoefen om te befonds waar die mees verdienstelike studente – van alle velkleure- die beste opvoeding kry.
My stad se waterpype bars en vat hoe lank om reggemaak te word, die paaie verval, daar is plekke waar rioolpype stukkend is, die brandweerwaens raak onrybaar. Nogtans doen bitter min van my stad se mense selfs die moeite om te stem in munisipale verkiesings.As helfte van die mense wat kla die moeite doen om te stem, en almal van hulle stem vir 'n ander party as die een wat tans ons raad beheer, het ons na die volgende verkiesing 'n ander stadsraad.
Ek lees in 'n plaaslike koerant 'n ouer kla: Seuns wat nie eers in sy kind se skool is nie, word ingesluit in die rugbyspan en geborg vir rugbytoere, oor daardie seuns swart is. Nou ja, onderwysers en 'n skoolhoof wat sulke gruwelike onregverdigheid toelaat en bevorder kort ruggraat.Hoofde en onderwysers moet saamstaan: Tot hier toe en nie verder nie.Ek spring uit hierdie gekkespul deur my skool se leerders regverdige kanse te gee. Maar hulle gewetes word afgestomp tot op die punt waar regverdigheid teenoor hulle leerders vir hulle onbelangrik is. (En dit sal seker deurslaan na ander dinge ook? 'n Onderwyser wat nie meer omgee vir sy studente nie, sal seker nie omgee of hy 'n kwaliteit-opvoeding gee nie?)
Ouers kla ook oor dissipline-lose skole en skole wat op alles behalwe akedemie konsentreer. Ervare onderwysers verlaat (spring uit) die beroep oor hulle nie meer kans sien vir wat deesdae by skole gebeur nie. Dit wil vir my voorkom of daar plek is vir 'n nuwe soort privaatskool in Suid Afrika. Nie 'n rykmanskind-skool met die beste en duurste geboue, toerusting, ens. nie. Hoër- en laerskole wat bedryf word op dieselfde grondslag as meeste kleuterskole: 'n 'n Plek wat bestuur wor deur 'n onderwyser(es), in watter huis of gebou kamers in klaskamers omskep kan word, wat volgens daardie onderwyser(es) se diskresie soveel kinders toelaat as wat hulle kan hanteer, onderrig en veilig hou. As ouers bitter ontevrede is met skole, en onderwysers so ongelukkig dat hulle skole verlaat, waarom word sulke skole nie begin nie? Die ouers sal sê hulle begin dit nie, want ouers is nie so ongelukkig dat hulle 'n ander soort skoolstelsel sal oorweeg nie. (Ouers, dis 'n feit: Jou kinders gaan alreeds skool in 'n ander soort skoolstelsel as waarin jy 'n generasie gelede was.) Die "water" van onderwys word stadigaan warmer, en ouers besef dit nie.
Ons almal in die land kla oor misdaad. Daar is selfs iemand wat reken as ons saamstaan kan ons meer aan misdaad doen as om te kla! Hier is 'n webblad waar hy sy idee verduidelik.
Daar kom 'n tyd om nie meer net te verdra wat gebeur nie. Daar kom 'n tyd om nie net te kla oor wat gebeur nie. Daar is 'n tyd om saam te werk en oplossings vir probleme te soek. Liewe leser, hier is bietjie huiswerk vir jou (en my- ek gaan dit ook doen): Dink aan die dinge waaroor jy onlangs gekla het. Vra jouself wat jy kan doen om dit te verander. En lig dan jou alie van jou rekenaarstoel af – en gaan doen dit.